TICAMĪBAS DEKLARĀCIJA 3. Saskaņā ar Līguma par Eiropas Savienības darbību (LESD) 287. pantu Palāta revidēja a) Aģentūras gada pārskatus, kuri ietver finanšu pārskatus (3) un budžeta izpildes pārskatus (4) par 2013. gada 31. decembrī slēgto finanšu gadu, un b) šiem pārskatiem pakārtoto darījumu likumību un pareizību. Vadības atbildība 4. Vadība ir atbildīga par Aģentūras gada pārskatu sagatavošanu un patiesu izklāstu, kā arī par pakārtoto darījumu likumību un pareizību (5). a) Vadības atbildība saistībā ar Aģentūras gada pārskatiem ietver tādas iekšējās kontroles sistēmas izveidi, ieviešanu un uzturēšanu, kas ļautu sagatavot un patiesi izklāstīt finanšu pārskatus, kuros krāpšanas vai kļūdas dēļ nav sniegtas būtiski nepareizas ziņas; izraudzīties un izmantot piemērotas grāmatvedības metodes, pamatojoties uz grāmatvedības noteikumiem, ko pieņēmis Komisijas galvenais grāmatvedis (6); veikt konkrētajiem apstākļiem atbilstošas grāmatvedības aplēses. Direktors apstiprina Aģentūras gada pārskatus pēc tam, kad Aģentūras grāmatvedis tos ir sagatavojis, izmantojot visu pieejamo informāciju, un tiem pievienojis paskaidrojumu, kurā cita starpā ir apliecinājis pamatotu pārliecību par to, ka pārskati visos būtiskajos aspektos sniedz skaidru un patiesu priekšstatu par Aģentūras finanšu stāvokli. b) Vadības atbildība saistībā ar pakārtoto darījumu likumību un pareizību un atbilstību pareizas finanšu pārvaldības principam nozīmē izveidot, ieviest un uzturēt efektīvu un lietderīgu iekšējās kontroles sistēmu, ietverot pienācīgu pārraudzību un piemērotus pasākumus pārkāpumu un krāpšanas novēršanai, kā arī, ja vajadzīgs, tiesvedību nepareizi izmaksāto vai izlietoto līdzekļu atgūšanai. Revidenta atbildība 5. Palātas pienākums ir, pamatojoties uz savu revīziju, Eiropas Parlamentam un Padomei (7) sagatavot deklarāciju par gada pārskatu ticamību un tiem pakārtoto darījumu likumību un pareizību. Palāta veic revīziju saskaņā ar Starptautiskās Grāmatvežu federācijas (IFAC) starptautiskajiem revīzijas standartiem un ētikas kodeksiem un INTOSAI starptautiskajiem augstāko revīzijas iestāžu standartiem. Šie standarti uzliek Palātai pienākumu plānot un veikt revīziju tā, lai gūtu pamatotu pārliecību, ka Aģentūras gada pārskatos nav sniegtas būtiski nepareizas ziņas un ka tiem pakārtotie darījumi ir likumīgi un pareizi. 6. Revīzija ietver procedūras, ar kurām iegūst revīzijas pierādījumus par pārskatos minētajām summām un sniegto informāciju un par tiem pakārtoto darījumu likumību un pareizību. Izraudzītās procedūras ir atkarīgas no revidenta profesionālā sprieduma, kurš balstās uz novērtējumu par risku, ka krāpšanas vai kļūdas dēļ pārskatos ir sniegtas būtiski nepareizas ziņas vai ka saistībā ar pakārtotajiem darījumiem ir būtiski pārkāpts Eiropas Savienības juridiskais regulējums. Novērtējot minēto risku, revidents ņem vērā iekšējās kontroles mehānismus, kuri attiecas uz pārskatu sagatavošanu un patiesu izklāstu, kā arī pārraudzības un kontroles sistēmas, kuras ieviestas pakārtoto darījumu likumības un pareizības nodrošināšanai, un pēc tam izstrādā konkrētajiem apstākļiem atbilstošas revīzijas procedūras. Revīzijā novērtē arī izmantoto grāmatvedības metožu piemērotību un aplēšu pamatotību, kā arī pārskatu vispārējo izklāstu. 7. Palāta uzskata, ka revīzijas pierādījumi ir pietiekami un atbilstoši, lai pamatotu tās ticamības deklarāciju. Atzinums par pārskatu ticamību 8. Palāta uzskata, ka Aģentūras gada pārskati visos būtiskajos aspektos patiesi atspoguļo Aģentūras finanšu stāvokli 2013. gada 31. decembrī, kā arī darbības rezultātus un naudas plūsmas minētajā datumā noslēgtajā gadā, kā to nosaka Aģentūras finanšu noteikumi un Komisijas galvenā grāmatveža pieņemtie grāmatvedības noteikumi. Pamatojums atzinumam ar iebildēm par pārskatiem pakārtoto darījumu likumību un pareizību 9. Ar dotācijām saistītie izdevumi 2013. gadā bija 32 miljoni EUR jeb 39 % no kopējiem izdevumiem. Lai pārbaudītu izdevumus, kurus pieprasījušas atmaksāt valstis, kas iesaistītas sadarbībā, Aģentūra veica pamatotības pārbaudes pirms jebkāda veida finansēto pasākumu apmaksas (kopīgi izraidīšanas pasākumi un kopīgi pasākumi pie sauszemes/jūras/gaisa robežām). Sadarbībā iesaistīto valstu pieprasījumu apliecinošos dokumentus vienmēr prasīja kopīgiem izraidīšanas pasākumiem, bet ne kopīgiem pasākumiem pie sauszemes/jūras/gaisa robežām, kurus īstenoja saskaņā ar dotāciju nolīgumiem, kas noslēgti pirms 2013. gada jūnija. 10. Saistībā ar kopīgiem pasākumiem pie sauszemes/jūras/gaisa robežām tika veikti darījumi 23 miljonu EUR jeb 28 % apmērā no kopējiem 2013. gada izdevumiem. Lai gan ir ieviesta visaptverošāka ex ante pārbaužu sistēma dotāciju nolīgumiem, kas parakstīti pēc 2013. gada jūnija, lielākā daļa 2013. gadā veikto darījumu notika saskaņā ar dotāciju nolīgumiem, kuri noslēgti pirms minētā datuma. 11. Aģentūra veic ex post pārbaudes ar dotācijām saistītiem darījumiem, kas notikuši iepriekšējos gados. Šim ex post pārbaužu posmam nav pakļauts neviens no 2013. gadā veiktajiem dotāciju darījumiem. 12. Tā kā nav pietiekamu un pienācīgu revīzijas pierādījumu par 2013. gadā veikto darījumu ex ante un ex post pārbaudēm, nav pietiekamas pārliecības par to, cik likumīgi un pareizi bija 2013. gadā veiktie dotāciju darījumi saistībā ar kopīgiem pasākumiem pie sauszemes/jūras/gaisa robežām. Atzinums ar iebildēm par pārskatiem pakārtoto darījumu likumību un pareizību 13. Palāta uzskata, ka, izņemot jautājumus, kas aprakstīti 9.–12. punktā, Aģentūras finanšu gada pārskatiem pakārtotie darījumi laikposmā no 2013. gada 1. janvāra līdz 31. decembrim visos būtiskajos aspektos ir likumīgi un pareizi.